Jens Peter Vernersen (S), 2004-03-12:
Jeg må sige - også som svar på det sidste spørgsmål - at det her jo altså er betydelig mere kompliceret end det, der drejer sig om almindelig personligning; det er selskaber og juridiske personer.
Det er altså noget helt andet.
Socialdemokratiet er enig i, at skatteydere med mindre komplicerede skattespørgsmål kan få bindende ligningssvar inden for en kort tid.
Det har vi vedtaget for borgere, der har en ganske almindelig selvangivelse, og vi har stemt for.
Spørgsmålet er jo så, om vi med den lovtekst, skatteministeren præsenterer i dag, er på sikker grund, da lovforslaget jo omfatter hovedaktionærer og selskaber. Der er i princippet ingen begrænsninger for, hvilke selskaber og hovedaktionærer der kan bede om bindende ligningssvar, hvis ellers skattemyndighederne kan behandle sagen inden for 1 måned, altså bortset fra de selskaber og banker, som får klaret deres selvangivelser i Told- og Skattestyrelsen af det kontor, man har til at ordne disse ting.
Ellers er der jo ingen begrænsninger.
Jeg tror, at man med hensyn til de der komplicerede spørgsmål i en række tilfælde vil sige, at det vil man ikke give et bindende svar på inden for 1 måned.
Det håber jeg faktisk, for man kan jo se på den situation, vi har haft her hen over efteråret, at skattepolitik altså er mere kompliceret end noget, man bare lige kan give et hurtigt svar på.
Det er vel bare nødvendigt at nævne skatteministerens håndtering af TDC-sagen, Jyske Bank-sagen og skattehullet i Nordsøen, der ikke var noget hul, men som blev lukket alligevel.
Det siger vel alt om, at vi skal være omhyggelige og påpasselige, inden vi giver vores endelige tilsagn.
Det er jo ikke sådan med de erfaringer, vi har fra den seneste tid, at vi har meget tiltro til, at skatteministerens lovforslag ikke medfører nye problemer.
Det siger jo noget om, hvor godt det er forberedt, eller hvor kompliceret det måske er.
Mener skatteministeren, at sager om handel med unoterede aktier, handel med ejendomme, goodwill samt virksomhedssalg er så ukomplicerede, at disse sager kan afklares inden for 1 måned med retssikkerheden i behold?
Jeg tvivler i hvert fald.
Hvis vi ser på en række af de sager, der har været behandlet i Ligningsrådet,
er det jo sjældent, at sagerne har kunnet behandles på 1 måned, men det kan man altså nu ude hos de lokale skattemyndigheder. Er skatteministeren sikker på, at hovedaktionærer og selskaber får en ens behandling, uanset hvor sagerne bliver rejst?
Det er jo også et problem, som vi må forholde os til.
Det er muligt, at skatteministeren har klare svar på de spørgsmål, jeg rejser her, men med hensyn til de sager, der har været, er det ikke sådan, at skatteministeren hidtil har skabt klarhed på skatteområdet, og derfor vil de spørgsmål selvfølgelig også blive rejst, så ministeriet kan kigge på dem.
Hvad vil der i øvrigt ske, hvis man får et bindende ligningssvar, der rækker 5 år frem, og retstilstanden ændrer sig, f.eks. via en højesteretssag, hvad kommer det så til at betyde i den konkrete sag?
Det synes jeg er vigtigt at få afklaret.
Og selvfølgelig også, hvis en sag er så alvorlig, som vi har set her, så man bliver nødt til at ændre lovgivningen, holder det bindende svar så? Hvad vil der ske, hvis skatteministeren efter en højesteretssag bliver nødt til at ændre loven?
Jeg må antage, at tilsagnet falder bort, som vi så i sagen om det fradrag, som TDC havde fået via et bindende forhåndstilsagn fra Ligningsrådet, og hvor skatteministeren efterfølgende med tilbagevirkende kraft måtte ændre loven.
Vi må altså have skabt klarhed over disse spørgsmål, inden vi tager stilling til lovforslaget. Jeg har fået en henvendelse fra SF, der indtager stort set de samme positioner.
De ville selvfølgelig have brugt andre ord til at forklare deres sag, men de vil også være afventende i forhold til en række spørgsmål.
Jeg har også fået en henvendelse fra De Radikale, der ikke er til stede her.
De siger, at de er positive over for forslaget, men dog vil se på Arbejderbevægelsens Erhvervsråds indvendinger om, at der kan være behov for en central administrativ enhed, der får mulighed for at afgive bindende ligningssvar til personer, juridiske personer og hovedaktionærer med mindre komplicerede skatteforhold.
Det har jeg lovet også at fremføre her, og så må vi vende tilbage
til disse to partiers endelige stillingtagen.
Nu var det faktisk ikke den problemstilling, jeg forholdt mig til i min ordførertale.
Jeg problematiserede, at man inden for 1 måned skal give disse svar også på komplicerede spørgsmål, og derefter har man så muligheden for at sige fra.
Det betyder jo ikke, hvis ellers man får tid til at komme i dybden med sagerne, at man så ikke kan lave en ordentlig ligning.
Nu er det jo ikke kun de kommunale myndigheder, det her drejer sig om.
Det er jo rent faktisk ikke alle selskaber, der bliver lignet i det kommunale system, så det er jo på alle fronter, det her gælder. Det har ikke noget at gøre med ikke at have tillid til de folk, der sidder med ligningsarbejdet, hvilket jeg under ingen omstændigheder tilkendegav, men derimod har det noget at gøre med de problemer, der opstår, når man på disse komplicerede spørgsmål skal se at få en afklaring inden for 1 måned, og at det så binder 5 år frem i tiden.
Men det ser man altså forskelligt på.
Venstre er jo mere til disse skattehuller, end vi er.
Vi er mere til at få dem lukket.